**Metodiskais materiāls bāriņtiesām**

**par sadarbību ar Ārpusģimenes aprūpes atbalsta centriem audžuģimeņu un specializēto audžuģimeņu jomā**

# Būtiskākās izmaiņas likumdošanā

Lai bez vecāku gādības palikušajiem bērniem primāri nodrošinātu aprūpi ģimeniskā vidē – pie aizbildņa vai audžuģimenē, un tikai tad, ja tas nav iespējams, aprūpe tiek nodrošināta aprūpes institūcijā, veiktas virkne darbības, lai attīstītu audžuģimeņu tīklu Latvijā un uzlabotu tā darbību. Tostarp ar 2018.gada 1.jūliju spēkā stājušies jauni Ministru kabineta noteikumi:

1. 2018.gada 26.jūnija noteikumi Nr.354 “Audžuģimenes noteikumi” (turpmāk – Audžuģimenes noteikumi). Ar minēto noteikumu stāšanos spēkā, spēku zaudējuši līdzšinējie 2006. gada 19. decembra Ministru kabineta noteikumi Nr.1036 “Audžuģimenes noteikumi”, kuri līdz šim noteica kārtību audžuģimeņu jautājumos;

2. 2018.gada 26.jūnija noteikumi Nr.355 “Ārpusģimenes aprūpes atbalsta centra noteikumi” (turpmāk – Atbalsta centra noteikumi).

Atbilstoši Ministru kabineta noteikumos ietvertajam, galvenās izmaiņas, kas saistītas ar bērnu ārpusģimenes aprūpes nodrošināšanu un atbalsta pakalpojumu nodrošināšanu audžuģimenēm ir:

1.izveidots jauns ārpusģimenes aprūpes modelis – specializētās audžuģimenes, tādējādi radot iespēju aizvien vairāk bērniem, kam nepieciešama ārpusģimenes aprūpe, to nodrošināt ģimeniski pietuvinātā vidē, paredzot, ka minētās audžuģimenes būs specializējušās aprūpei bērniem, kuriem nepieciešami īpaši apstākļi;

2. veiktas izmaiņas procesā, kā laulātie (personas) iegūst audžuģimenes statusu;

3. jauns pakalpojuma sniedzējs - Ārpusģimenes aprūpes atbalsta centrs (turpmāk - Atbalsta centrs), kuram deleģētas atsevišķas funkcijas, kas līdz šim bija Valsts bērnu tiesību aizsardzības inspekcijas vai bāriņtiesu[[1]](#footnote-1) kompetencē attiecībā uz procesu, kas saistīts ar jauno audžuģimeņu statusa iegūšanu, kā arī noteikti citi pienākumi pakalpojumu sniegšanā audžuģimenēm. Tostarp Atbalsta centriem noteikti pienākumi, kas saistīti ar specializēto audžuģimeņu mācību nodrošināšanu, atbalsta sniegšanu tām, kā arī atlīdzības aprēķināšanu un izmaksu. Tāpat Atbalsta centriem deleģēta virkne darbību, piemēram, nosūtīt laulātos (personu) pie psihologa, atzinuma sniegšanai par atbilstību izvēlētā statusa veikšanai utt., un saziņa ar audžuģimenēm, kas līdz šim bijusi nepastarpinātā bāriņtiesu kompetencē.

Norādāms, ka ar Labklājības ministrija lēmumu Atbalsta centra statusu var piešķirt tikai komersantam[[2]](#footnote-2), biedrībai[[3]](#footnote-3) vai nodibinājumam[[4]](#footnote-4). Tādējādi vieni no ciešākajiem sadarbības partneriem ārpusģimenes aprūpes jomā bāriņtiesām turpmāk būs nevalstiskās organizācijas, kurām kā primārais uzdevums deleģēts nodrošināt pasākumu kopumu, kas veicina bez vecāku gādības palikušu bērnu labklājību, drošību, patstāvību, kā arī audžuģimeņu, jo īpaši specializēto audžuģimeņu, un adoptētāju, aizbildņu un viesģimeņu skaita pieaugumu.[[5]](#footnote-5)

Atbilstoši Audžuģimenes noteikumos noteiktajam, tiek izšķirtas **divu veidu specializētās audžuģimenes:**

|  |  |
| --- | --- |
| 1. **Krīzes audžuģimene** | * Audžuģimene, kurai ir vismaz 3 gadu pieredze audžuģimenē ievietoto bērnu aprūpē; * Audžuģimene jebkurā diennakts laikā (24/7) gatava uzņem bērnu, kas šķirts no ģimenes, aizbildņa vai audžuģimenes.[[6]](#footnote-6) |

Krīzes audžuģimene ir paredzēta kā bērnu ārpusģimenes **aprūpe īstermiņā**, jo tās mērķis ir sniegt profesionālu palīdzību un atbalstu bērniem, kuri šķirti no ģimenes, aizbildņa vai audžuģimenes. Krīzes audžuģimenes pamatmērķis un uzdevums ir nodrošināt ģimenisku vidi un sniegt aprūpi bērnam (bērniem), kuru no ģimenes šķīrusi policija vai bāriņtiesa ar vienpersonisku lēmumu.

Ņemot vērā, ka krīzes audžuģimenē bērnu ievietos tajos gadījumos, kad to no ģimenes, aizbildņa, audžuģimenes šķīrusi policija vai bāriņtiesa, bāriņtiesu darbības jomā un pieņemtajos lēmumos attiecībā uz bērna nogādāšanu drošos apstākļos un ārpusģimenes aprūpes nodrošināšanu, paliek nemainīga līdzšinējai praksei[[7]](#footnote-7).

Krīzes audžuģimene nodrošina bērnu uzņemšanu savā aprūpē jebkurā diennakts laikā neatkarīgi no bērna vecuma un dzimuma, vienlaikus, tā sniedz informāciju Atbalsta centram par vēlamo bērnu vecumu, dzimumu, vienlaicīgi ievietojamo bērnu skaitu, atbilstoši savas ģimenes individuālajai situācijai.[[8]](#footnote-8) Tādēļ Atbalsta centra darbinieks, saņemot informāciju par krīzes audžuģimenes nepieciešamību, var rast bērnam piemērotāko audžuģimeni. Vienlaikus audžuģimene bez pamatota iemesla nevar atteikties uzņemt aprūpē bērnu, neatkarīgi no viņa dzimuma un vecuma.

|  |  |
| --- | --- |
| 1. Audžuģimene bērnam ar invaliditāti, kuram izsniegts atzinums par īpašas kopšanas nepieciešamību sakarā ar smagiem funkcionāliem traucējumiem (turpmāk - **audžuģimene bērnam ar smagiem funkcionāliem traucējumiem**) | - Audžuģimene, kurā vismaz vienam laulātajam (personai) ir vismaz 12 mēnešus ilga personīgā vai profesionālā pieredze darbā ar bērniem ar smagiem funkcionāliem traucējumiem. |

Par bērniem ar smagiem funkcionāliem traucējumiem, kuriem nepieciešama palīdzība, aprūpe un uzraudzība 24 stundas diennaktī, 7 dienas nedēļā, tiek uzskatīti bērni, kuriem ir:

1. smagi psihiskie traucējumi (dziļa līdz  vidēji smaga garīgā atpalicība, autisms ar uzvedības   traucējumiem);
2. neiroloģiskās slimības (epilepsija ar biežām   krampju ēkmēm, bērnu cerebrālā trieka ar smagiem  mobilitātes, pašaprūpes traucējumiem);
3. ģenētiskās slimības, tajā skaitā retās slimības, kas raksturojas ar smagiem psihiskiem un fiziskiem traucējumiem;
4. zaudēta redzes funkcija ;
5. ķirurģiskās slimības, kam ir smags  neatgriezenisks defekts, izteikti fiziskās (mobilitātes) funkciju  ierobežojumi;
6. onkoloģiskās un hematoloģiskās slimības uz  laiku, kad bērns atrodas stacionārā un saņem ķīmijterapiju un staru  terapiju;
7. terapeitiskās slimības (hroniska sirds – mazspēja IV-III, termināla nieru mazspēja, mukoviscidoze, cukura diabēts līdz skolas vecumam, paliatīvās aprūpes bērni ar parenterālo (zondes) barošanu, stomas, skābekļa atkarība). [[9]](#footnote-9)

**! Svarīgi**

**Specializētās audžuģimenes statusu nevar iegūt abās specializācijās vienlaicīgi.[[10]](#footnote-10) Kļūstot par specializēto audžuģimeni, tiek saglabāts audžuģimenes statuss.**

**! Svarīgi**

**Ja specializētā audžuģimene vēlas mainīt specializāciju, bāriņtiesa var lemt par specializētās audžuģimenes statusa piešķiršanu citā specializācijā, nepiemērojot Audžuģimenes noteikumu prasības, ja Atbalsta centrs ir atzinis, ka specializētā audžuģimene spēs veikt pienākumus attiecīgajā specializācijā.[[11]](#footnote-11)**

**Proti, minētais noteikums attiecināms uz mācību programmas apguvi un pielietojams atbilstoši Audžuģimenes noteikumu 102. punktā noteiktā regulējuma analoģijai – ja audžuģimene iepriekš sekmīgi apguvusi zināšanas atbilstoši Audžuģimenes noteikumu**[**4. pielikumā**](https://likumi.lv/ta/id/300005#piel4)**minētajam mācību programmas saturam attiecīgajā specializācijā, nav piemērojams minēto noteikumu 35.punkts.**

# Audžuģimenes un specializētās audžuģimenes statusa piešķiršana

## Lēmums par laulāto (personas) piemērotību audžuģimenes pienākumu veikšanai

Atbilstoši 2018.gada 1.jūlijā spēkā stājušamies Atbalsta centru noteikumiem un Audžuģimenes noteikumiem, mainīta kārtība audžuģimenes statusa iegūšanas procesā, tajā iesaistītās institūcijas, to pienākumu apjoms un sadarbība šajā procesā.

Lai laulātos (personu) **atzītu par piemērotiem** audžuģimenes pienākumu veikšanai, laulātie (persona) deklarētās dzīvesvietas bāriņtiesā[[12]](#footnote-12) uzrāda personu apliecinošu dokumentu, kā arī iesniedz šādus dokumentus:

a) iesniegumu (Audžuģimenes noteikumu 1.pielikums)[[13]](#footnote-13);

1. psihiatra atzinumu par personas psihiskās veselības stāvokli[[14]](#footnote-14);
2. narkologa atzinumu[[15]](#footnote-15) par personas atkarību no narkotiskām un psihotropām vai citām atkarību izraisošām vielām[[16]](#footnote-16).

Pēc minēto dokumentu saņemšanas, bāriņtiesai:

a) jāvērtē laulāto (personas) motivācija kļūt par audžuģimeni, ģimenes locekļu savstarpējās attiecības, zināšanas un prasmes bērna aprūpē[[17]](#footnote-17). Minētais process īstenojams līdzīgi kā līdzšinējā praksē, veicot pārrunas ne tikai ar potenciālajiem audžuvecākiem, bet ar visām nedalītā mājsaimniecībā dzīvojošām personām, kā arī pēc nepieciešamības iegūstot papildus informāciju, piemēram, no bērnu izglītības iestādēm u.c.;

b) jānoskaidro ģimenes materiālais stāvoklis (t.sk. ģimenes ienākumi, kredītsaistības u.tml.);

c) jāpārbauda laulāto (personas) dzīves apstākļi, par ko jāsastāda dzīves apstākļu pārbaudes akts;

d) jāiegūst informācija no Sodu reģistra[[18]](#footnote-18).

**! Svarīgi**

**Lēmuma pieņemšanai par laulāto (personas) piemērotību audžuģimenes pienākumu veikšanai, atbilstoši spēkā esošajam normatīvajam regulējumam bāriņtiesai vairs nav nepieciešams:**

**- iegūt ģimenes ārsta atzinumu par laulāto (personas) veselības stāvokli;**

**- nosūtīt laulātos (personu) pie psihologa, kurš sniedz atzinumu par laulāto (personas) piemērotību audžuģimenes pienākumu veikšanai.**

Bāriņtiesai izvērtējums laulāto (personas) piemērotībai audžuģimenes pienākumu veikšanai jāveic mēneša laikā pēc laulāto (personas) iesnieguma saņemšanas, un ar lēmumu bāriņtiesas sēdē jālemj vai laulātie (persona) ir piemēroti audžuģimenes pienākumu veikšanai[[19]](#footnote-19).

Ja bāriņtiesa pieņēmusi lēmumu ar kuru atzīst, ka laulātie (persona) ir piemēroti audžuģimenes pienākumu veikšanai, tai ir pienākums informēt topošo audžuģimeni par pienākumu noslēgt vienošanos ar Atbalsta centru par atbalsta saņemšanu un iespēju veikt brīvprātīgo darbu bērnu aprūpes iestādē[[20]](#footnote-20).

Vienlaikus norādāms, ka bāriņtiesas kompetencē nav ieteikt noslēgt vienošanos ar konkrētu Atbalsta centru, bet gan par pienākumu uzsākt sadarbību ar Atbalsta centru kā tādu, atstājot konkrēta Atbalsta centra izvēli pašas ģimenes ziņā.

Tostarp bāriņtiesai jāsniedz informācija par iespēju laulātajiem (personai) veikt brīvprātīgo darbu bērnu aprūpes iestādē. Veicot brīvprātīgo darbu bērnu aprūpes iestādē, laulātajiem (personai) tiek dota iespēja reālajās dzīves situācijās iepazīt bērnus un veidot ar tiem savstarpēji atbalstošas attiecības, tādējādi ļaujot apzināties, vai laulātie (persona) ir gatavi kļūt par audžuģimeni, kā arī iegūstot praktisko pieredzi *(brīvprātīgais darbs, kas veikts ne mazāk kā 16 stundas)*, kas secīgi var tikt uzskatīta kā pieredze darbā ar ārpusģimenes aprūpē esošu bērnu aprūpi, paredzot, ka nav nepieciešams veikt mācību programmas prakses daļu atbilstoši Audžuģimenes noteikumu 4.pielikumā noteiktajam. Ar plašu un detalizētu informāciju par brīvprātīgā darba veikšanu bērnu aprūpes iestādēs, kritērijiem brīvprātīgā darba veikšanai u.c. būtisku informāciju iespējams iepazīties ministrijas mājas lapā: http://www.lm.gov.lv/news/id/7775

Audžuģimenes lietai jāpievieno apliecinājums, ka bāriņtiesa informējusi audžuģimeni. Līdz ar to, iesakāms, informāciju par nepieciešamību slēgt vienošanos ar Atbalsta centru iekļaut pavadvēstulē, nosūtot lēmuma norakstu topošajai audžuģimenei, vai noformēt sarunu protokolu ar potenciālo audžuģimeni, kuru paraksta arī laulātie (persona). Bāriņtiesa sagatavotajā materiālā vai sarunā var norādīt informāciju, ka ziņas par visiem izveidotajiem Atbalsta centriem pieejama Labklājības ministrijas mājas lapā, sadaļā Nozares politika > Bērni un ģimene > Noderīga informācija, <http://www.lm.gov.lv/text/3895>

Laulātie (persona) pēc bāriņtiesas lēmuma pieņemšanas par piemērotību audžuģimenes pienākumu veikšanai izvēlas Atbalsta centru, ar kuru turpināt savu sadarbību un noslēdz vienošanos ar tās izvēlēto Atbalsta centru par atbalsta sniegšanu, kas tostarp ietver:

1. psihologa konsultāciju nodrošināšanu izpētes veikšanai un atzinuma sniegšanai par laulāto (personas) piemērotību audžuģimenes statusa iegūšanai,
2. mācību nodrošināšanu un prakses organizēšanu atbilstoši mācību programmas saturam audžuģimenēm, kas paredz vismaz 50 akadēmisko stundu mācību programmu un ne mazāk kā 16 stundu prakses veikšanu (izņemot tās ģimenes, kurām ir iepriekšējā pieredze ārpusģimenes aprūpē esošu bērnu aprūpē un audzināšanā). Mācību programma izstrādāta, ievērojot Audžuģimenes noteikumu 2.pielikumā noteikto mācību programmu. Pēc sekmīgas mācību programmas apgūšanas laulātie (persona) saņems apliecību;
3. psihosociālo atbalstu mācību un izvērtēšanas laikā;
4. laulāto (personas) raksturojuma sagatavošanu.

Par noslēgto vienošanos Atbalsta centrs 3 darbdienu laikā informēs bāriņtiesu, kura lēmusi par laulāto (personas) piemērotību audžuģimenes statusa iegūšanai[[21]](#footnote-21). No Atbalsta centra saņemto informāciju bāriņtiesai nepieciešams pievienot lietvedībā esošajai audžuģimenes lietai.

No iepriekš minētā izriet, ka turpmāk bāriņtiesai nepieciešamo psihologa atzinumu lietās par audžuģimenes statusa piešķiršanu iesniegs audžuģimenes izvēlētais Atbalsta centrs. Vēršam uzmanību, ka Atbalsta centra psihologiem jābūt ar atbilstošu izglītību un darba pieredzi darbā ar ģimenēm un bērniem, kā arī sniegtie atzinumi jāsagatavo atbilstoši Psihologu likuma un Bērnu tiesību aizsardzības likuma 5.2panta prasībām. Vienlaikus gadījumā, ja, izvērtējot laulāto (personas) piemērotību, bāriņtiesai kādā jautājumā ir radušās bažas vai nepieciešamība pēc psihologa vērtējuma par konkrētiem iespējamiem riskiem potenciālās audžuģimenes darbībā, bāriņtiesa laulāto (personas) izvēlētā Atbalsta centra psihologam pirms atzinuma sniegšanas var lūgt izvērtēt bāriņtiesas norādītos aspektus.

## Audžuģimenes statusa piešķiršana

Pēc tam, kad Atbalsta centrs noslēdzis vienošanos ar laulātajiem (personu) par atbalsta sniegšanu un sniedzis noteiktos pakalpojumus (mācību programma; psihologa izvērtējums un atzinuma sagatavošana; ģimenes raksturojums un informācija par mācību programmas apguvi), **Atbalsta centrs bāriņtiesā iesniedz:**

a) **psihologa atzinumu** par laulātā (personas) piemērotību audžuģimenes statusa iegūšanai, kurš sagatavots atbilstoši Psihologu likuma un Bērnu tiesību aizsardzības likuma 5.2panta prasībām.

Atzinumā psihologam objektīvi un vispusīgi jāizvērtē laulāto (personas) resursi, kā arī iespējamie riski audžuģimenes pienākumu pildīšanai.

Vienlaikus var būt situācijas, kad bāriņtiesa lūdz psihologam, sagatavojot atzinumu par laulāto (personas) piemērotību audžuģimenes vai specializētās audžuģimenes pienākumu pildīšanai, ņemt vērā un izvērtēt kādus noteiktus aspektus, par ko bāriņtiesai radušās bažas. Tādā gadījumā psihologa atzinumam jāsatur arī informācija attiecībā uz bāriņtiesas uzdotajiem jautājumiem.

b) **laulāto (personas) raksturojumu** un **informāciju par mācību programmas apguvi**[[22]](#footnote-22)

Atbalsta centra sniegtajai informācijai par laulāto (personas) raksturojumu un mācību programmas apguvi, būtiski sniegt objektīvus un argumentētus novērojumus, atgriezenisko saiti attiecībā par laulāto (personas), kas gatavojas iegūt audžuģimenes statusu un uzņemt savā ģimenē bērnu, ģimenes sistēmas kā tādas un zināšanu un kompetenču novērtēšanas objektivitāti.

Lai panāktu, ka visas bāriņtiesas Latvijā saņem saturiski līdzvērtīgu gan kvalitātes, gan informācijas apjoma un detalizācijas pakāpes ziņā saturošu materiālu no Atbalsta centriem, Atbalsta centram raksturojums izveidojams, pamatojoties uz ministrijas izstrādāto metodisko materiālu (Vadlīnijas raksturojuma sagatavošanai un Raksturojuma un kompetenču novērtēšanas veidlapa, pieejama ministrijas mājas lapā, sadaļā Nozares politika > Bērni un ģimene > Noderīga informācija, <http://www.lm.gov.lv/text/3895>).

Ņemot vērā, ka Atbalsta centra kompetencē ir noteikta liela loma laulāto (personas) audžuģimenes statusa iegūšanas procesā, to sniegtā informācija un dokumenti par ģimeni ietvers būtisku pamatu bāriņtiesas lēmumam par audžuģimenes statusa piešķiršanu vai atteikumu piešķirt statusu.

Bāriņtiesa, ņemot vērā Atbalsta centra sagatavoto psihologa atzinumu par laulāto (personas) piemērotību audžuģimenes statusa iegūšanai, laulāto (personas) raksturojumu un informāciju par mācību programmas apguvi, mēneša laikā pēc mācību programmas beigām veic pārrunas ar laulātajiem (personu), lai konstatētu laulāto (personas) gribu un gatavību iegūt audžuģimenes statusu, un pieņem lēmumu par audžuģimenes statusa piešķiršanu**.**[[23]](#footnote-23)

Lēmuma norakstu bāriņtiesa 10 darbdienu laikā izsniedz audžuģimenei un:

1. attiecīgo informāciju ievada Audžuģimeņu informācijas sistēmā[[24]](#footnote-24),
2. informē par to Atbalsta centru.[[25]](#footnote-25) Informācija Atbalsta centram sniedzama rakstveidā (tostarp, tā var būt kā izraksts no lēmuma) un atzīme par tās sniegšanu pievienojama audžuģimenes lietai.

**Bāriņtiesas darbības, lai pieņemtu lēmumu par laulāto (personas) piemērotību audžuģimenes pienākumu pildīšanai**

|  |  |  |
| --- | --- | --- |
|  | **Normatīvo aktu regulējums, kas stājās spēkā 01.07.2018.** | **Normatīvo aktu regulējums līdz 30.06.2018.** |
| **Bāriņtiesā iesniedzamie dokumenti** | * Iesniegums * Psihiatra un narkologa izziņa | * Iesniegums * Psihiatra un narkologa izziņa * Ģimenes ārsta atzinums par laulāto (personas) veselības stāvokli |
| **Bāriņtiesas darbības pirms lēmuma par laulāto (personas) atzīšanu par piemērotiem audžuģimenes pienākumu veikšanai** | * Izvērtē laulāto (personas) motivāciju kļūt par audžuģimeni * Izvērtē ģimenes locekļu savstarpējās attiecības * Izvērtē laulāto (personas) zināšanas un prasmes bērna aprūpē * Noskaidro ģimenes materiālo stāvokli * Pārbauda laulāto (personas) dzīves apstākļus un sastāda dzīves apstākļu pārbaudes aktu * Pieprasa informāciju no Sodu reģistra | * Izvērtē laulāto (personas) motivāciju kļūt par audžuģimeni * Izvērtē ģimenes locekļu savstarpējās attiecības * Izvērtē laulāto (personas) spējas pienācīgi aprūpēt bērnu; * Noskaidro ģimenes materiālo stāvokli * Sastāda dzīves apstākļu pārbaudes aktu * Pieprasa informāciju par Sodu reģistrā iekļautajām ziņām par laulātajiem (personu) * Nosūta laulātos (personu) pie psihologa, kurš sniedz atzinumu par laulāto (personas) piemērotību audžuģimenes pienākumu veikšanai |
| **Bāriņtiesas lēmuma pieņemšana** | Mēneša laikā pēc iesnieguma saņemšanas lemj par laulāto (personas) piemērotību audžuģimenes pienākumu veikšanai | Mēneša laikā pēc iesnieguma saņemšanas lemj par laulāto (personas) piemērotību audžuģimenes pienākumu veikšanai |
| **Turpmākā rīcība, ja bāriņtiesa pieņēmusi lēmumu, ar kuru laulātie (persona) atzīti par piemērotiem audžuģimenes pienākumu pildīšanai** | Informē audžuģimeni par pienākumu noslēgt vienošanos ar Atbalsta centru par atbalsta saņemšanu un iespēju veikt brīvprātīgo darbu bērnu aprūpes iestādē (Atbalsta centrs informē bāriņtiesu par vienošanās noslēgšanu)  Atbalsta centrs:   * Nodrošina mācību programmas apguvi * Nodrošina psihologa konsultācijas atzinuma saņemšanai un iesniedz atzinumu bāriņtiesā * Iesniedz bāriņtiesā laulāto (personas) raksturojumu un informāciju par mācību programmas apguvi. | Laulātie (persona) apgūst mācību kursu atbilstoši audžuģimenes mācību programmai.  (Mācības nodrošināja VBTAI, tās īstenoja iepirkuma procesā izvirzītais pretendents) |
| **Darbības pirms lēmuma par audžuģimenes statusa piešķiršanu** | Atbalsta centrs iesniedz bāriņtiesā:   * Psihologa atzinumu par laulātā (personas) piemērotību audžuģimenes statusa iegūšanai; * Laulāto (personas) raksturojumu un informāciju par mācību programmas apguvi   Mēneša laikā pēc Atbalsta centra dokumentu iesniegšanas bāriņtiesa veic pārrunas ar laulātajiem (personu), lai konstatētu laulāto (personas) gribu un gatavību iegūt audžuģimenes statusu, un pieņem lēmumu par audžuģimenes statusa piešķiršanu. | Mēneša laikā pēc mācību kursa beigām veic pārrunas ar laulātajiem (personu), lai konstatētu laulāto (personas) gribu un gatavību iegūt audžuģimenes statusu, un pieņem lēmumu par audžuģimenes statusu |
| **Bāriņtiesas darbības pēc lēmuma par audžuģimenes statusa piešķiršanas** | Lēmuma norakstu bāriņtiesa:   * Desmit darbdienu laikā izsniedz audžuģimenei * Attiecīgo informāciju ievada Audžuģimeņu informācijas sistēmā * Informē par to Atbalsta centru | Lēmuma norakstu bāriņtiesa:   * Trīs darbdienu laikā izsniedz audžuģimenei * Nosūta Valsts bērnu tiesību aizsardzības inspekcijai |

## Lēmums par audžuģimenes piemērotību specializētās audžuģimenes pienākumu veikšanai

Lai audžuģimeni atzītu par piemērotuspecializētās audžuģimenes pienākumu veikšanai, audžuģimene deklarētās dzīvesvietas bāriņtiesā[[26]](#footnote-26) uzrāda personu apliecinošu dokumentu un iesniedz:

1. Iesniegumu (Audžuģimeņu noteikumu 3.pielikums)[[27]](#footnote-27);
2. pieredzi apliecinošus dokumentus atbilstoši izvēlētajai specializācijai.[[28]](#footnote-28)

Ja audžuģimene **vēlas specializēties par krīzes audžuģimeni**, tā iesniedz apliecinājumu par vismaz 3 gadu pieredzi bērnu aprūpē audžuģimenē;

Ja audžuģimene **vēlas specializētie par audžuģimeni bērnam ar smagiem funkcionāliem traucējumiem**, tā iesniedz apliecinājumu, ka vienam no laulātajiem (personai) ir vismaz 12 mēnešus ilga personīgā vai profesionālā pieredze darbā ar bērniem ar smagiem funkcionāliem traucējumiem. Piemēram, darba līgums un amata apraksts, kur ietverti profesionālie pienākumi nepastarpinātā darbā ar bērniem ar smagiem funkcionāliem traucējumiem aprūpē, uzraudzībā; lēmums par invaliditātes noteikšanu bioloģiskam bērnam ar smagiem funkcionāliem traucējumiem; izziņa par brīvprātīgā darba veikšanu bērnu aprūpes iestādē u.c.

Bāriņtiesa, pēc iepriekš minēto dokumentu saņemšanas izvērtē tos, kā arī sadarbībā ar audžuģimenes Atbalsta centru atbilstoši izvēlētajai specializācijai vērtē:

1. audžuģimenes motivāciju un sadzīves apstākļu piemērotību atbilstoši audžuģimenes izvēlētajai specializācijai. Īpaša vērība pārrunās ar audžuģimeni jāvelta tam, vai audžuģimene ir izpratusi izvēlētās specializācijas mērķi un izvirzītās prasības (piemēram, krīzes audžuģimenes gadījumā būt sasniedzamai jebkurā diennakts laikā, izprot apstākļus, kas saistīti gan ar bērna piedzīvoto traumu ģimenē, gan ar šķiršanu no ģimenes kā tādu un piemītošas kompetences drošas vides organizēšanā šādos gadījumos. Vai audžuģimene, kura vēlas aprūpēt bērnu ar smagiem funkcionāliem traucējumiem izprot bērnu ar smagu funkcionālo traucējumu aprūpes aspektus, kā arī apzinās piesaistāmos resursus u.tml.)
2. iespējas nodrošināt vides, mobilitātes un rehabilitācijas pakalpojumu pieejamību. It īpaši nozīmīgi tas ir attiecībā uz audžuģimenēm, kuras specializēsies darbam bērniem ar smagiem funkcionāliem traucējumiem. Bāriņtiesai jāpārliecinās, ka audžuģimene ir objektīvi un realitātei atbilstoši izvērtējusi nokļūšanas iespējas pie speciālistiem, iespējas rehabilitācijas pakalpojumu saņemšanai. Vērība jāpievērš audžuģimenes dzīvesvietai – cik lielas ir faktiskās iespējas pielāgot mājokli, piemēram, bērnam ar smagiem mobilitātes ierobežojumiem.
3. audžuģimenes norādīto pieredzi. Izvērtējums sevī ietver vispusīgu vērtējumu audžuģimenes iepriekšējai darbībai, tajā skaitā apzinot gan audžuģimenes resursus, gan riskus. Gadījumā, ja audžuģimene vēl nav noslēgusi vienošanos ne ar vienu Atbalsta centru vai sadarbība ir pavisam nesena, bāriņtiesa var lūgt sniegt informāciju par līdzšinējo audžuģimenes darbību bāriņtiesām, ar kuru lēmumiem bērni bijuši ievietoti konkrētajā audžuģimenē (gadījumos, ja statusu piešķīrusī bāriņtiesa pati nav pārraudzījusi audžuģimenē ievietoto bērnu tiesību un interešu nodrošināšanu).
4. zināšanas un prasmes bērna aprūpē. Šeit īpaša vērība pievēršama zināšanām un prasmēm, kas būs īpaši nepieciešamas veicot konkrētās specializācijas audžuģimenes pienākumus.[[29]](#footnote-29)

Mēneša laikā no iesnieguma saņemšanas bāriņtiesa lemj par audžuģimenes piemērotību specializētās audžuģimenes pienākumu veikšanai attiecīgajā specializācijā.[[30]](#footnote-30)

**Specializētās audžuģimenes statusu nevar iegūt abās specializācijās vienlaicīgi**.[[31]](#footnote-31)

**! Svarīgi**

**Jāņem vērā, ka audžuģimenes, kuras statusu ieguvušas pirms 2018.gada 1.jūlija, Atbalstu centru izveides un darbības sākumstadijā vēl var nebūt noslēgušas vienošanos ar Atbalsta centru par atbalsta sniegšanu. Tādā gadījumā izvērtējumu par audžuģimenes atbilstību specializētās audžuģimenes pienākumu veikšanai veic tikai bāriņtiesa un Atbalsta centra iesaiste sākas brīdī, kad audžuģimene ir atzīta par piemērotu specializētās audžuģimenes pienākumu veikšanai.**

**Bāriņtiesas sadarbība ar Atbalsta centru audžuģimenes piemērotības izvērtēšanā:**

Atbilstoši Atbalsta centra noteikumu regulējumam, lai audžuģimenes turpmāk saņemtu nepieciešamo atbalstu pilnvērtīgas darbības nodrošināšanai, plānots, ka visām audžuģimenēm būs noslēgtas vienošanās ar sevis izvēlēto Atbalsta centru. Ņemot vērā, ka Atbalsta centra pamatpienākumos ietverts izstrādāt audžuģimenes atbalsta plānu, Atbalsta centrs vērtējams kā nozīmīgs informācijas sniedzējs gadījumos, kad audžuģimene vēlēsies kļūt par specializēto audžuģimeni.

Sadarbība starp bāriņtiesu un Atbalsta centru audžuģimenes piemērotības specializētās audžuģimenes pienākumu veikšanai izvērtēšanā var notikt:

1. Iegūstot dokumentāru informāciju (piemēram, par audžuģimenes sadarbību ar Atbalsta centra speciālistiem, atbalsta plānā iekļautās aktivitātes un to izpilde, kādi pakalpojumi saņemti u.tml.) no Atbalsta centra vai vairākiem Atbalsta centriem (ja audžuģimene savas darbības laikā tos ir mainījusi), ar kuriem audžuģimene sadarbojusies pēdējo 3 gadu laikā;
2. Veidojot starpinstitucionālas un starpprofesionālas tikšanās reizes, kuras organizē bāriņtiesa. Atbalsta centru var pārstāvēt vairāki speciālisti, vai kāds no tiem, kurš visprecīzāk var raksturot audžuģimenes situāciju, resursus un iespējamos riskus kļūšanai par specializēto audžuģimeni;
3. Bāriņtiesa var vērtēt nepieciešamību uzaicināt Atbalsta centra speciālistu uz bāriņtiesas sēdi viedokļa sniegšanai, kurā tiks lemts par audžuģimenes piemērotību specializētās audžuģimenes pienākumu pildīšanai;
4. Atbalsta centra speciālisti var piedalīties bāriņtiesu organizētā audžuģimenes vai specializētās audžuģimenes dzīves apstākļu pārbaudēs. Vienlaikus norādāms, ka Atbalsta centra mērķis un uzdevums nav veikt audžuģimenes vai specializētās audžuģimenes kontroli vai uzraudzīšanu dzīvesvietas apsekojuma laikā, bet gan pēc iespējas apzināt atbalsta sniegšanas nepieciešamību ģimenei vai bērnam un veikt darbības tās organizēšanai. Tādējādi, primārais un galvenais Atbalsta centra speciālistu mērķis apsekojuma laikā saistāms ar resursu / riska faktoru apzināšanu secīgi - nepieciešamā atbalsta sniegšanu. Ja Atbalsta centra speciālisti sadarbībā ar bāriņtiesas pārstāvjiem dodas audžuģimenes vai specializētās audžuģimenes dzīvesvietas apsekojumā, dzīves apstākļu pārbaudes aktā norādāms, ka Atbalsta centra speciālisti piedalījušies apsekojumā, nevis to veikuši.

Gadījumos, kad bāriņtiesa pieņem lēmumu ar kuru atzīst, ka audžuģimene ir piemērota specializētās audžuģimenes pienākumu veikšanai attiecīgajā specializācijā, un audžuģimene līdz tam nav bijusi noslēgusi vienošanos ar Atbalsta centru par atbalsta sniegšanu, tai vienošanās ir noslēdzama[[32]](#footnote-32). Šajā gadījumā bāriņtiesas aicinātas informēt audžuģimeni par pienākumu uzsākt sadarbību ar Atbalsta centru kā tādu, atstājot konkrēta Atbalsta centra izvēli pašas ģimenes ziņā. Informācija par izveidotajiem Atbalsta centriem pieejama ministrijas mājas lapā, sadaļā Nozares politika > Bērni un ģimene > Noderīga informācija, <http://www.lm.gov.lv/text/3895>.

Ja audžuģimenei ar Atbalsta centru jau ir bijusi noslēgta vienošanās par atbalsta sniegšanu, tad psihologa atzinuma sniegšana par audžuģimenes piemērotību specializētās audžuģimenes statusa iegūšanai attiecīgajā specializācijā, audžuģimenes raksturojuma sagatavošana, mācību un psihosociālā atbalsta nodrošināšanas sniegšana ir izrietoša no iepriekš noslēgtās vienošanās.

Ja bāriņtiesa pieņēmusi lēmumu ar kuru atzīst audžuģimeni par piemērotu specializētās audžuģimenes pienākumu veikšanai izvēlētajā specializācijā un audžuģimene noslēgusi vienošanos ar Atbalsta centru par atbalsta sniegšanu, Atbalsta centrs audžuģimenei sniegs sekojošus pakalpojumus:

1. psihologa konsultāciju nodrošināšanu izpētes veikšanai un atzinuma sniegšanai par audžuģimenes piemērotību specializētās audžuģimenes statusa iegūšanai;
2. mācību nodrošināšanu, atbilstoši mācību programmai konkrētajā specializācijā, kuras apjoms ir 24 akadēmiskās stundas un kura ir izstrādāta, ievērojot Audžuģimenes noteikumu 4.pielikumā noteikto mācību programmu. Pēc sekmīgas mācību programmas apgūšanas audžuģimene saņems apliecību.[[33]](#footnote-33);
3. psihosociālo atbalstu mācību un izvērtēšanas laikā;
4. audžuģimenes raksturojuma un informācijas par mācību programmas apguvi sagatavošanu un iesniegšanu bāriņtiesā.

**! Svarīgi**

**Ja audžuģimene laika posmā no 01.07.2017 līdz 01.08.2018. ir sekmīgi apguvusi zināšanas, kas noteiktas Audžuģimenes noteikumu**[**4.pielikumā**](https://likumi.lv/ta/id/300005#piel4)**minētajam mācību programmas saturam *(Mācību programma specializētajām audžuģimenēm )* izvēlētajā specializācijā, audžuģimenei atkārtoti nav jāapgūst mācību programma 24 stundu apjomā, kā tas noteikts 35.punktā.[[34]](#footnote-34)**

**Lai izvērtētu vai līdz 01.08.2018 īstenotā mācību programma specializētajām audžuģimenēm ir atbilstoša Audžuģimeņu noteikumu 4.pielikumam, ministrija lūgs Valsts bērnu tiesību aizsardzības inspekciju izskatīt īstenotās mācību programmas un izvērtēt vai tās ir pielīdzināmas noteikumu pielikumā ietvertajām prasībām. Gadījumā, ja programmas atbildīs noteiktajām prasībām, Valsts bērnu tiesību aiszardzības inspekcija sniegs kopēju atzinumu par mācību programmām. Tādējādi nebūs nepieciešams vērtēt katru individuālu gadījumu atsevišķi un visām bāriņtiesām, kā arī Atbalsta centriem būs pieejama vienota informācija par to, ka ja audžuģimene konkrēto mācību programmu jau apguvusi, atkārtota mācību programmas specializētajām audžuģimenēm apguve audžuģimenei nav nepieciešama.**

## Specializētās audžuģimenes statusa piešķiršana

Atbalsta centrs iesniedz bāriņtiesā:

1. **psihologa atzinumu** par audžuģimenes piemērotību specializētās audžuģimenes statusa iegūšanai attiecīgajā specializācijā, kas sagatavots atbilstoši Psihologu likuma un Bērnu tiesību aizsardzības likuma 5.2panta prasībām.

Atzinumā psihologam objektīvi un vispusīgi jāvērtē audžuģimenes resursi, kā arī iespējamie riski specializētās audžuģimenes pienākumu pildīšanai.

Vienlaikus var būt situācijas, kad bāriņtiesa lūdz psihologam, sagatavojot atzinumu par audžuģimenes piemērotību specializētās audžuģimenes pienākumu pildīšanai, ņemt vērā un izvērtēt kādus noteiktus aspektus, par ko bāriņtiesai radušās bažas. Tādā gadījumā psihologa atzinumam jāsatur arī informācija attiecībā uz bāriņtiesas uzdotajiem jautājumiem.

1. **audžuģimenes raksturojumu un informāciju par mācību programmas apguvi.**[[35]](#footnote-35)

Atbalsta centra sniegtajai informācijai par audžuģimenes raksturojumu un mācību programmas apguvi, būtiski sniegt objektīvus un argumentētus novērojumus, atgriezenisko saiti attiecībā par audžuģimenes, kura gatavojas iegūt specializētās audžuģimenes statusu, ģimenes sistēmas kā tādas un zināšanu un kompetenču novērtēšanas objektivitāti. Īpašs akcents liekams uz atbilstību izvēlētajai specializācijai, īpaši vērību pievēršot ģimenes resursiem un risku jomām, kompetencēm, sniedzot rekomendācijas turpmākai attīstībai un statusa piešķiršanai. Lai panāktu, ka visas bāriņtiesas Latvijā saņem saturiski līdzvērtīgu gan kvalitātes, gan informācijas apjoma un detalizācijas pakāpes ziņā saturošu materiālu no Atbalsta centriem, informācija par potenciālās specializētās audžuģimenes raksturojumu Atbalsta centram izveidojams, pamatojoties uz Labklājības ministrijas izstrādāto metodisko materiālu (Vadlīnijas raksturojuma sagatavošanai un Raksturojuma un kompetenču novērtēšanas veidlapu paraugi pieejami ministrijas mājas lapā, sadaļā Nozares politika > Bērni un ģimene > Noderīga informācija, <http://www.lm.gov.lv/text/3895>.).

Bāriņtiesa, piesaistot Atbalsta centru, mēneša laikā pēc mācību programmas beigām veic pārrunas ar audžuģimeni, lai konstatētu audžuģimenes gribu un gatavību iegūt specializētās audžuģimenes statusu attiecīgajā specializācijā, un pieņem lēmumu par specializētās audžuģimenes statusu. Lēmumā tiek norādīta attiecīgā specializācija.[[36]](#footnote-36)

Lēmuma norakstu bāriņtiesa 10 darbdienu laikā izsniedz specializētajai audžuģimenei, attiecīgo informāciju ievada Audžuģimeņu informācijas sistēmā, kā arī informē Atbalsta centru.[[37]](#footnote-37) Informācija Atbalsta centram sniedzama rakstveidā, un atzīme par tās sniegšanu pievienojama audžuģimenes lietā.

Pēc statusa iegūšanas specializētā audžuģimene slēdz līgumu ar izvēlēto Atbalsta centru par atlīdzības izmaksu par specializētās audžuģimenes pienākumu pildīšanu un vienreizējas mājokļa iekārtošanas kompensācijas izmaksu.[[38]](#footnote-38)

**Audžuģimenes atzīšana par piemērotu specializētās audžuģimenes pienākumu veikšanai**

|  |  |  |
| --- | --- | --- |
|  | **Krīzes audžuģimene** | **Audžuģimene bērnam ar smagiem funkcionāliem traucējumiem** |
| **Bāriņtiesā iesniedzamie dokumenti** | * Iesniegums * Apliecinājumu vismaz 3 gadu pieredzei audžuģimenē ievietota bērna aprūpē | * Iesniegums * Apliecinājumu, ka vienam no laulātajiem (personai) ir vismaz 12 mēnešus ilga personīgā vai profesionālā pieredze darbā ar bērniem ar smagiem funkcionāliem traucējumiem |
| **Bāriņtiesa sadarbībā ar Atbalsta centru pirms lēmuma par audžuģimenes piemērotību specializētās audžuģimenes pienākumu veikšanai vērtē** | * Audžuģimenes motivāciju un sadzīves apstākļu piemērotību atbilstoši audžuģimenes izvēlētajai specializācijai * Iespējas nodrošināt vides, mobilitātes un rehabilitācijas; pakalpojumu pieejamību; * Audžuģimenes norādīto pieredzi * Zināšanas un prasmes bērna aprūpē | * Audžuģimenes motivāciju un sadzīves apstākļu piemērotību atbilstoši audžuģimenes izvēlētajai specializācijai * Iespējas nodrošināt vides, mobilitātes un rehabilitācijas pakalpojumu pieejamību * Audžuģimenes norādīto pieredzi * Zināšanas un prasmes bērna aprūpē |
| **Bāriņtiesas lēmuma pieņemšana** | Bāriņtiesa mēneša laikā no iesnieguma saņemšanas lemj par audžuģimenes piemērotību krīzes audžuģimenes pienākumu veikšanai | Bāriņtiesa mēneša laikā no iesnieguma saņemšanas lemj par audžuģimenes piemērotību audžuģimenes bērnam ar smagiem funkcionāliem traucējumiem pienākumu veikšanai |
| **Turpmākā rīcība, ja bāriņtiesa pieņēmusi lēmumu, ar kuru audžuģimene atzīta par piemērotu specializētās audžuģimenes pienākumu pildīšanai** | Audžuģimene noslēdz vienošanos ar Atbalsta centru;  Atbalsta centrs:   * Nodrošina mācību programmas apguvi * Nodrošina psihologa konsultācijas atzinuma par audžuģimenes piemērotību specializētās audžuģimenes pienākumu pildīšanai saņemšanai un iesniedz atzinumu bāriņtiesā * Iesniedz bāriņtiesā audžuģimenes raksturojumu un informāciju par mācību programmas apguvi | Audžuģimene noslēdz vienošanos ar Atbalsta centru;  Atbalsta centrs:   * Nodrošina mācību programmas apguvi * Nodrošina psihologa konsultācijas atzinuma par audžuģimenes piemērotību specializētās audžuģimenes pienākumu pildīšanai saņemšanai un iesniedz atzinumu bāriņtiesā * Iesniedz bāriņtiesā audžuģimenes raksturojumu un informāciju par mācību programmas apguvi |
| **Bāriņtiesas darbības pirms lēmuma par specializētās audžuģimenes statusa piešķiršanu** | Atbalsta centrs iesniedz bāriņtiesā:   * Psihologa atzinumu par audžuģimenes piemērotību specializētās audžuģimenes statusa iegūšanai * Audžuģimenes raksturojumu un informāciju par mācību programmas apguvi   Mēneša laikā sadarbībā ar Atbalsta centru veic pārrunas ar audžuģimeni, lai konstatētu audžuģimenes gribu un gatavību iegūt specializētās audžuģimenes statusu, un pieņem lēmumu par krīzes audžuģimenes statusa piešķiršanu | Atbalsta centrs iesniedz bāriņtiesā:   * Psihologa atzinumu par audžuģimenes piemērotību specializētās audžuģimenes statusa iegūšanai * Audžuģimenes raksturojumu un informāciju par mācību programmas apguvi   Mēneša laikā sadarbībā ar Atbalsta centru veic pārrunas ar audžuģimeni, lai konstatētu audžuģimenes gribu un gatavību iegūt specializētās audžuģimenes statusu, un pieņem lēmumu par audžuģimenes bērnam ar smagiem funkcionāliem traucējumiem statusa piešķiršanu |
| **Bāriņtiesas darbības pēc lēmuma par specializētās audžuģimenes statusa piešķiršanas** | Lēmuma norakstu bāriņtiesa:   * 10 darbdienu laikā izsniedz audžuģimenei * Attiecīgo informāciju ievada Audžuģimeņu informācijas sistēmā * Informē par to Atbalsta centru | Lēmuma norakstu bāriņtiesa:   * 10 darbdienu laikā izsniedz audžuģimenei * Attiecīgo informāciju ievada Audžuģimeņu informācijas sistēmā * Informē par to Atbalsta centru |

1. **Bāriņtiesas sadarbība ar Atbalsta centriem informācijas apmaiņā**

## Sadarbība ievietojot bērnu audžuģimenē vai specializētajā audžuģimenē

### Sadarbība bērnam atbilstošākās audžuģimenes apzināšanas procesā

Bāriņtiesa, ievietojot bērnu audžuģimenē vai specializētajā audžuģimenē, noskaidro bērna viedokli, ja bērns ir spējīgs to formulēt, ņemot vērā viņa vecumu un brieduma pakāpi, un ievēro bērna intereses, kā arī sadarbībā ar Atbalsta centru izvērtē, vai audžuģimene spēs nodrošināt pienācīgus dzīves apstākļus un aprūpi bērnam[[39]](#footnote-39).

Tas nozīmē, ka bāriņtiesai un Atbalsta centram, apmainoties ar to rīcībā esošo informāciju par audžuģimeni, objektīvi jānovērtē konkrētās audžuģimenes piemērotība ievietojamajam bērnam. Proti - audžuģimenes izpratne par bērna vecumam, briedumam, pieredzētajiem traumatiskajiem notikumiem atbilstošu aprūpi un audzināšanu. Tāpat jānovērtē audžuģimenes iespējas nodrošināt konkrētajam bērnam atbilstošu veselības aprūpi un izglītību. Vērā ņemams apstāklis ir arī audžuģimenes kopējā ģimenes situācija – audžuģimenē esošo bērnu skaits, vecums un viedoklis par vēl viena bērna ienākšanu. Bāriņtiesa var vērtēt nepieciešamību uzaicināt Atbalsta centra, ar kuru audžuģimenei noslēgta vienošanās, speciālistu uz bāriņtiesas sēdi par bērna ievietošanu audžuģimenē, viedokļa sniegšanai par audžuģimenes piemērotību konkrētā bērna aprūpēšanai.

### Sadarbība, ievietojot bērnu audžuģimenē vai specializētajā audžuģimenē bērnam ar smagiem funkcionāliem traucējumiem

Kad audžuģimene vai specializētā audžuģimene bērnam ar smagiem funkcionāliem traucējumiem tiek uzrunāta bērna uzņemšanai ģimenē, tai ir tiesības iegūt pamatinformāciju par uzņemamo bērnu, lai objektīvi izvērtētu savas iespējas sniegt konkrētajam bērnam aprūpi un audzināšanu.

Bāriņtiesa pirms bērna ievietošanas audžuģimenē vai specializētajā audžuģimenē bērnam ar smagiem funkcionāliem traucējumiem sniedz tai un Atbalsta centram rakstisku informāciju par:

1. bērna emocionālo stāvokli;
2. saskarsmes kārtību ar bērna vecākiem, brāļiem (pusbrāļiem), māsām (pusmāsām), radiniekiem vai bērnam tuvām personām un citiem apstākļiem, kas jāņem vērā, lai audžuģimene varētu bērnu aprūpēt.[[40]](#footnote-40)

Bāriņtiesai nepieciešams pārliecināties, vai audžuģimene, vai specializētā audžuģimene bērnam ar smagiem funkcionāliem traucējumiem ir iepazinusies un izpratusi tai sniegto informāciju, objektīvi novērtējusi savas spējas konkrētā bērna aprūpē.

Ja audžuģimene vai specializētā audžuģimene bērnam ar smagiem funkcionāliem traucējumiem iepazīstoties ar āriņtiesas sniegto rakstisko informācijas par bērnu, izsaka gatavību bērnu uzņemt savā ģimenē, tai ir pienākums 10 dienu laikā pēc informācijas saņemšanas personīgi iepazīties ar bērnu un pieņemt lēmumu par bērna ņemšanu aprūpē un uzraudzībā.

Pirms lēmuma pieņemšanas bāriņtiesai nepieciešams pārliecināties, kā noritējusi bērna personiskā iepazīšanās ar potenciālajiem audžuvecākiem.

Par bērna ievietošanu audžuģimenē vai specializētajā audžuģimenē, bāriņtiesai vienas darbdienas laikā jāinformē ģimenes Atbalsta centrs.[[41]](#footnote-41) Informācija var tikt nodota telefoniski, par to noformējot pārskatu par sarunu un pievienojot to audžuģimenes lietai. Pēc lēmuma noformēšanas tā izrakstu nosūta Atbalsta centram.

### Sadarbība ievietojot bērnu krīzes audžuģimenē

Pieņemot vienpersonisku lēmumu par bērna šķiršanu no vecākiem, aizbildņa vai audžuģimenes, bāriņtiesas vai policijas darbinieki, apzinot iespēju nogādāt bērnu drošos apstākļos, telefoniski sazinās ar tuvākajiem Atbalsta centriem par iespēju nogādāt bērnu krīzes audžuģimenē.

**Atbalsta centrs jebkurā diennakts laikā** (24/7) bāriņtiesai vai policijai **sniedz informāciju par krīzes audžuģimenēm**, kuras nekavējoties var uzņemt bērnu savā aprūpē[[42]](#footnote-42). Attiecīgajam Atbalsta centra darbiniekam jābūt pieejamai aktuālākajai informācijai par pieejamajām krīzes audžuģimenēm. Minētais nozīmē, ka Atbalsta centram jānodrošina telefoniski sasniedzams Atbalsta centra darbinieks jebkurā dienā un diennakts laikā. Tas nepieciešams, lai nodrošinātu bērnu tūlītēju ievietošanu krīzes audžuģimenē un nepieļautu bērnu ievietošanu bērnu aprūpes iestādēs, pirms audžuģimenes vai aizbildņa sameklēšanas.

Saņemot informāciju par nepieciešamību bērnam atrast krīzes audžuģimeni, Atbalsta centra darbinieks sazinās ar krīzes audžuģimenēm un noskaidro, kuras no tām ir gatavas tūlītēji uzņemt bērnu savā aprūpē. Pēc informācijas noskaidrošanas, Atbalsta centra speciālists sazinās ar bāriņtiesu vai policiju un dod konkrētas norādes – vārds, uzvārds, adrese u.c. kontaktinformācija, kurā krīzes audžuģimenē bērns ievietojams.[[43]](#footnote-43)

Situācijās, kad bērns tiek ievietots krīzes audžuģimenē, bāriņtiesa vai policija informē krīzes audžuģimeni un Atbalsta centru par apstākļiem, kādos bērns atradies, un sniedz citu svarīgu informāciju, kas jāņem vērā, lai krīzes audžuģimene varētu uzsākt bērna aprūpi.[[44]](#footnote-44) Primāri tā būs mutvārdos sniegta informācija.

Savukārt pēc bērna ievietošanas krīzes audžuģimenē, bāriņtiesai piecu darbdienu laikā jāsniedz krīzes audžuģimenei un Atbalsta centramrakstiska informācija par bērna emocionālo stāvokli, par saskarsmes kārtību ar bērna vecākiem, brāļiem (pusbrāļiem), māsām (pusmāsām), radiniekiem vai bērnam tuvām personām un citiem apstākļiem, kas jāņem vērā, lai audžuģimene varētu bērnu aprūpēt.

**Bērna ievietošana krīzes audžuģimenē**

AC operators saņem lūgumu no bāriņtiesas vai policijas par nepieciešamību ievietot bērnu krīzes audžuģimenē

AC operatora rīcībā 24/7 ir aktuālākā informācija par pieejamajām krīzes audžuģimenēm

AC operators sazinās ar krīzes audžuģimenēm un noskaidro, kura tūlītēji var uzņemt bērnu

AC operators sazinās ar bāriņtiesu vai Valsts policiju un sniedz informāciju (tālrunis, adrese, vārds, uzvārds) par krīzes audžuģimeni, kurā var ievietot bērnu

### Sadarbība, izvērtējot audžuģimenē aprūpējamo bērnu skaitu

**Audžuģimenē vai krīzes audžuģimenē** vienlaikus drīkst ievietot **ne vairāk par trim bērniem**, izņemot gadījumu, ja audžuģimenē ievieto brāļus (pusbrāļus) un māsas (pusmāsas). Kopējais bērnu skaits, kas ir audžuģimenes ikdienas aprūpē, nedrīkst būt lielāks par sešiem (tai skaitā aizbildnībā esošie, adoptētie vai savi bērni), izņemot gadījumu, ja audžuģimenē vienlaikus ievieto sešus vai vairāk brāļus (pusbrāļus) un māsas (pusmāsas).[[45]](#footnote-45)

Savukārt kopējais **bērnu skaits** ikdienas aprūpē **audžuģimenē bērnam ar smagiem funkcionāliem traucējumiem** **nedrīkst būt lielāks par** **diviem** (tai skaitā aizbildnībā esošie, adoptētie vai savi bērni). Bāriņtiesa sadarbībā ar Atbalsta centru, izvērtējot konkrētās audžuģimenes dzīves apstākļus un iespējas, var lemt par lielāku kopējo bērnu skaitu šajā audžuģimenē, ja tas ir bērna interesēs.[[46]](#footnote-46)

Tātad situācijās, kad audžuģimene bērnam ar smagiem funkcionāliem traucējumiem ir izteikusi vēlmi uzņemt aprūpē bērnu, bet tās aprūpē esošo bērnu skaits pārsniedz divus, bāriņtiesai konkrētās ģimenes situācija jāvērtē kopā ar Atbalsta centra darbiniekiem. Atbalsta centram var būt būtiska informācija par ģimenes reālo situāciju, nepieciešamajiem pakalpojumiem un iespējām saņemt vajadzīgo atbalstu, lai objektīvi izvērtētu tās iespējas aprūpēt vairāk par diviem bērniem.

## Sadarbība nodrošinot bērna saskarsmes tiesības

Bērnam, kas nodots aizbildnībā vai audžuģimenē vai ievietots bērnu aprūpes iestādē, ir tiesības uzturēt personiskas attiecības un tiešus kontaktus ar vecākiem, kā arī ar brāļiem, māsām, vecvecākiem un personām, ar kurām bērns ilgu laiku ir dzīvojis nedalītā saimniecībā, izņemot gadījumus, kad tas:

a) kaitē bērna veselībai, attīstībai un drošībai;

b) rada draudus aizbildņiem, audžuģimenēm, bērnu aprūpes iestāžu darbiniekiem vai citiem bērniem.[[47]](#footnote-47)

Audžuģimenē vai specializētā audžuģimenē ievietotā bērna un viņa vecāku, brāļu un māsu, kā arī citu ģimenes locekļu un tuvu cilvēku attiecības un kontakti uzturami ciešā sadarbībā starp bāriņtiesu, audžuģimeni vai specializēto audžuģimeni un Atbalsta centru.

Atbilstoši normatīvajos aktos noteiktajam, bāriņtiesa ir tā institūcija, kura seko, lai audžuģimene (specializētā audžuģimene) veicinātu bērna un vecāka saskarsmi.[[48]](#footnote-48) Tostarp, bāriņtiesai pieņemams lēmums par no ģimenes šķirta bērna saskarsmes ierobežošanu, ja tas kaitē bērnam (tostarp, ne tikai lemt par aizliegumu saskarsmes īstenošanai, bet noteikt tās īstenošanu trešās personas klātbūtnē; noteikt kārtību kādā saskarsme īstenojama ar vēstuļu, videozvanu starpniecību utt.).[[49]](#footnote-49)

Ievērojot, ka bāriņtiesa pārstāv audžuģimenē vai specializētā audžuģimenē ievietota bērna personiskās un mantiskās intereses un tiesības, audžuģimenei vai specializētajai audžuģimenei bērna saskarsmes tiesības ar bioloģiskajiem vecākiem jāsaskaņo ar bāriņtiesu, kas lēmusi par bērna ievietošanu audžuģimenē vai specializētajā audžuģimenē. Norādāms, ka bāriņtiesas kompetencē būtu palīdzēt vienoties un noteikt saskarsmes īstenošanas kārtību kā tādu, ievērojot katra bērna vajadzības un intereses, it īpaši bērna ārpusģimenes aprūpes nodrošināšanas sākumposmā. Visbiežāk vienošanās par saskarsmes īstenošanas kārtības noteikšanu panākama tikšanās (saruna) laikā, kurā piedalās gan bērna bioloģiskā ģimene, gan Atbalsta centra speciālisti, gan audžuģimenes vai specializētās audžuģimenes pārstāvis, lai visām iesaistītajām pusēm būtu vienota informācija un izpratne par saskarsmes kārtības nodrošināšanu. Organizējot bērna saskarsmi ar tuviniekiem, audžuģimenei un specializētajai audžuģimenei, kā arī Atbalsta centram jāņem vērā bāriņtiesas sniegtā informācija par saskarsmes kārtību, iespējamajiem ierobežojumiem u.c. informācija.

Ievērojot minēto, Atbalsta centra pienākums ir organizēt audžuģimenē vai specializētajā audžuģimenē ievietotā bērna saskarsmi ar vecākiem, brāļiem (pusbrāļiem), māsām (pusmāsām), radiniekiem vai bērnam tuvām personām.[[50]](#footnote-50) Proti, ievērojot, ka audžuģimenei nav obligāts pienākums nodrošināt bērna ar viņa ģimenes tikšanos savā dzīvesvietā, plānojot saskarsmes īstenošanu, jau sākotnēji vienojoties par saskarsmes kārtības īstenošanu var paredzēt, ka tā nodrošināma Atbalsta centra (vismaz sākotnēji) telpās, kā arī vienoties par speciālista atbalstu, gan veicinot dialogu starp audžuģimeni un bērna tuviniekiem, gan nodrošinot klātbūtni konkrētās tikšanās reizēs, ja tas ir nepieciešams. Norādāms, ka speciālisti var profesionāli novērtēt situācijas gadījumos, ja bērna saskarsme ar vecākiem vai citiem tuviem cilvēkiem būtu ierobežojama un nepieciešamības gadījumā informēt bāriņtiesu par nepieciešamību pieņemt lēmumu par saskarsmes ierobežošanu. Vienlaikus norādāms, ka ievērojot bērna labākās intereses, gadījumos, ja nepastāv apdraudoši apstākļi un visas iesaistītās puses piekrīt, bērna un viņa izcelsmes ģimenes pārstāvju tikšanās organizējama bērnam drošos un ierastos apstākļos – audžuģimenes dzīvesvietā.

Bez iepriekšminētā pienākuma saskarsmes veicināšanā un iesaistē tās nodrošināšanā, audžuģimenei vai specializētajai audžuģimenei jāinformē bērna vecāki par bērna attīstību un veicināt ģimenes saišu atjaunošanos.[[51]](#footnote-51) Vēršama uzmanība, ka pat gadījumā, ja bāriņtiesa lēmusi par bērna saskarsmes ar vecākiem ierobežošanu, minētais apstāklis neatceļ pienākumu audžuģimenei vai specializētajai audžuģimenei informēt bērna vecākus par bērna attīstību.

Vienlaikus jāuzsver, ka bāriņtiesai ir pienākums iegūt informāciju no audžuģimenes vai specializētās audžuģimenes, kā arī no Atbalsta centra par vecāku saskarsmi ar bērnu. Iegūtā informācija vērtējama gan aizgādības lietas kontekstā, lemjot par iespēju atjaunot pārtrauktās aizgādības tiesības, gan lēmuma pieņemšanā par personisku attiecību un tiešu kontaktu uzturēšanas tiesību ierobežošanu.

## Sadarbība, ja audžuģimenē vai specializētajā audžuģimenē mainījušies būtiski apstākļi

Atbilstoši spēkā esošajam normatīvajam regulējumam, mainījusies informācijas aprites kārtība starp audžuģimeni un bāriņtiesām par būtiskiem jautājumiem attiecībā uz audžuģimenēm un tajās ievietotiem bērniem.

Ja iepriekš likumdevējs bija paredzējis, ka bāriņtiesa visos jautājumos ar audžuģimenēm sadarbojas nepastarpināti, tad no 2018.gada 1.jūlija būtiska informācijas apmaiņa notiks ciešā sasaistē ar Atbalsta centriem.

Gadījumos, kad audžuģimene vai specializētā audžuģimene **pamatotu iemeslu dēļ nevar uzņemt bērnu**, tā informē Atbalsta centru un norāda datumu, ar kuru audžuģimene vai specializētā audžuģimene ir gatava veikt savus pienākumus. Atbalsta centrs saņemto informāciju nekavējoties nodod bāriņtiesai, kura to ievada Audžuģimeņu informācijas sistēmā.[[52]](#footnote-52)

Ja audžuģimene **bez pamatota iemesla** 12 mēnešu laikā pēc tam, kad stājies spēkā lēmums par audžuģimenes statusa piešķiršanu, **atsakās uzņemt bērnu**, bāriņtiesa, sadarbībā ar Atbalsta centru, atkārtoti lemj par laulāto (personas) piemērotību audžuģimenes pienākumu veikšanai. Savukārt, ja specializētā audžuģimene 12 mēnešu laikā pēc tam, kad stājies spēkā lēmums par specializētās audžuģimenes statusa piešķiršanu, atsakās uzņemt bērnu, bāriņtiesa, noskaidrojot atbalsta centra viedokli, lemj par audžuģimenes piemērotību specializētās audžuģimenes pienākumu veikšanai. [[53]](#footnote-53).

Minētā sadarbība primāri sevī iekļauj dokumentālu informācijas apmaiņu – Atbalsta centrs sniedz informāciju par audžuģimenes vai specializētās audžuģimenes atbalsta plānu un attiecīgās ģimenes iesaisti plāna aktivitāšu izpildē, novērojumus attiecībā uz konkrētās ģimenes zināšanām un prasmēm bērnu aprūpē, Atbalsta centra sniegto pakalpojumu izklāstu. Tāpat bāriņtiesa var aicināt Atbalsta centra (vai vairāku Atbalsta centru, ja audžuģimene ir mainījusi Atbalsta centrus) speciālistus uz starpprofesionāļu vai starpinstitucionālu tikšanos. Bāriņtiesa var vērtēt nepieciešamību uzaicināt Atbalsta centra speciālistu uz bāriņtiesas sēdi viedokļa sniegšanai, kurā atkārtoti tiks lemts par audžuģimenes piemērotību audžuģimenes pienākumu pildīšanai.

Audžuģimene vai specializētā audžuģimene nekavējoties, bet ne vēlāk kā triju dienu laikā **informē** Atbalsta centru **par šķēršļiem, kas būtiski ietekmē laulāto (personu) spēju turpmāk veikt audžuģimenes pienākumus**, jo īpaši par:

1. laulības šķiršanu vai stāšanos laulībā, ja audžuģimenes statuss piešķirts personai;
2. spēkā stājušos tiesas spriedumu, ar kuru otram laulātajam ierobežota rīcībspēja;
3. spēkā stājušos tiesas spriedumu par pazudušā otra laulātā izsludināšanu par mirušu;
4. otra laulātā nāvi;
5. otra laulātā izsludināšanu meklēšanā;
6. otra laulātā ilgstošu prombūtni, kas ilgāka par gadu un nav saistīta ar brīvības atņemšanu vai atrašanos apcietinājumā;
7. otra laulātā sodīšanu par noziedzīgu nodarījumu ar brīvības atņemšanu vai atrašanos apcietinājumā;
8. citu svarīgu informāciju[[54]](#footnote-54).

Tātad, ja saskaņā ar iepriekš spēkā esošo normatīvo regulējumu, audžuģimene informāciju sniedza bāriņtiesai, tad tagad informācija sniedzama Atbalsta centram, ar kuru audžuģimene ir noslēgusi vienošanos par atbalsta pasākumu saņemšanu.

Atbalsta centra pienākums[[55]](#footnote-55) ir vienas darbdienas laikā sniegt bāriņtiesai informāciju par apstākļiem, kas var būtiski ietekmēt audžuģimenes vai specializētās audžuģimenes darbību vai ievietotā bērna aprūpi. Saņemtā informācija no Atbalsta centra pievienojama attiecīgajai audžuģimenes lietai un uzsākamas darbības kompetences ietvaros.

Bāriņtiesa mēneša laikā pēc informācijas saņemšanas no Atbalsta centra, izvērtē to un sadarbībā ar Atbalsta centru pārbauda audžuģimenes dzīves apstākļus un sastāda dzīves apstākļu pārbaudes aktu, kā arī:

1. izvērtē laulāto (personas) motivāciju būt par audžuģimeni, ģimenes locekļu savstarpējās attiecības, zināšanas un prasmes bērna aprūpē;
2. noskaidro laulāto (personas) materiālo stāvokli;
3. noskaidro laulāto (personas) viedokli par spēju turpmāk veikt audžuģimenes pienākumus;
4. nosūta laulātos (personu) pie Atbalsta centra nodrošinātā psihologa atzinuma saņemšanai par spēju turpmāk veikt audžuģimenes pienākumus;
5. ja nepieciešams, iegūst citu būtisku informāciju.[[56]](#footnote-56)

**!Svarīgi**

**Atbalsta centra mērķis un uzdevums nav veikt audžuģimenes vai specializētās audžuģimenes kontroli vai uzraudzīšanu dzīvesvietas apsekojuma laikā, bet gan pēc iespējas apzināt nepieciešamā atbalsta sniegšanas nepieciešamību un tās sniegšanu. Tādējādi, primārais un galvenais Atbalsta centra darbinieku mērķis apsekojuma laikā saistāms ar resursu / riska faktoru apzināšanu secīgi - nepieciešamā atbalsta organizēšanu un sniegšanu. Ja Atbalsta centra speciālisti dodas audžuģimenes apsekojumā sadarbībā ar bāriņtiesas pārstāvjiem, dzīves apstākļu pārbaudes aktā norādāms, ka Atbalsta centra speciālisti piedalījušies apsekojumā, nevis to veikuši.**

Norādāms, ka bāriņtiesai vērtējams katrs individuāls gadījums vai dzīves apstākļu pārbaudē piesaistāmi Atbalsta centra speciālisti. Ieteicams doties kopēji uz audžuģimenes vai specializētās audžuģimenes dzīvesvietu, gadījumos, kad audžuģimenes vai specializētās audžuģimenes audžuvecāks piedzīvojis krīzes situāciju, piemēram, otra laulātā (cita ģimenes locekļa) nāvi; bezvēsts prombūtni utt.. Tādējādi, bāriņtiesas aicinātas izvērtēt katru gadījumu pēc būtības un ja bāriņtiesa dodas audžuģimenes apsekojumā sadarbībā ar Atbalsta centra speciālistiem, dzīves apstākļu pārbaudes aktā norādāms, ka minētie speciālisti piedalījušies apsekojumā, nevis to veikuši.

Izvērtējumā būtiska nozīme ir Atbalsta centra speciālistu viedoklim par izmaiņu ietekmi uz audžuģimenes vai specializētās audžuģimenes turpmāku pienākumu pildīšanu, atbilstoši ģimenes atbalsta plānā iekļautajām aktivitātēm un audžuģimenes sadarbībai ar Atbalsta centru problēmsituāciju risināšanā. Pamatojoties uz šo izvērtējumu, bāriņtiesa 10 darbdienu laikā lemj par audžuģimenes statusu.[[57]](#footnote-57)

Līdzīgi ir situācijās, kad:

1. bērnu bez bāriņtiesas piekrišanas aizveduši viņa vecāki vai radinieki;
2. bērns ir cietis nelaimes gadījumā;
3. bērnam strauji pasliktinājusies veselība;
4. bērns ir izdarījis noziedzīgu nodarījumu;
5. bērns ir aizbēdzis;
6. izveidojusies konfliktsituācija starp bērnu un audžuģimeni vai specializēto audžuģimeni;
7. bērns ir miris;
8. tās rīcībā ir nonākusi cita informācija, kas var būtiski ietekmēt bērna turpmāko aprūpi.

Arīdzan minētajās situācijās audžuģimenei vai specializētajai audžuģimenei nekavējoties jāinformē Atbalsta centrs.[[58]](#footnote-58) Saņemot attiecīgo informāciju, Atbalsta centram jāsniedz speciālistu atbalsts audžuģimenei situācijas risināšanā un primārā bērna tiesību aizsardzības nodrošināšanā, kā arī nekavējoties jāinformē bāriņtiesa, kura lēmusi par bērna ievietošanu audžuģimenē vai speciālajā audžuģimenē, kā arī audžuģimenes deklarētās dzīvesvietas bāriņtiesa. Bāriņtiesai saņemtā informācija jāpievieno attiecīgajai audžuģimenes lietai un jārīkojas kompetences ietvaros bērna tiesību un interešu aizsardzības nodrošināšanā.

**Informācijas aprite starp**

**audžuģimeni/ Atbalsta centru / bāriņtiesu**

Audžuģimenei vai specializētajai audžuģimenei mainījušies būtiski apstākļi vai radušies pamatoti iemesli, kuru dēļ uz laiku nevar uzņemt bērnu;

Audžuģimenei vai specializētajai audžuģimenei ir būtiska informācija, kas skar ievietotā bērna tiesību un interešu aizsardzību

Audžuģimene vai specializētā audžuģimene nekavējoties informē Atbalsta centru

**ATBALSTA CENTRS**

**Sniedz** speciālistu **atbalstu** audžuģimenei vai specializētajai audžuģimenei situācijas risināšanā un primārā bērna tiesību aizsardzības nodrošināšanā

**Nekavējoties informē** audžuģimenes dzīvesvietas bāriņtiesu vai **bāriņtiesu**, kura lēmusi par bērna ievietošanu audžuģimenē vai specializētajā audžuģimenē

## Sadarbība, veicot ikgadējo audžuģimenes vai specializētās audžuģimenes izvērtējumu

Saskaņā ar Audžuģimenes noteikumu 3.punktu, bāriņtiesa, kuras darbības teritorijā deklarēta audžuģimenes vai specializētās audžuģimenes dzīvesvieta, ne retāk kā reizi gadā sadarbībā ar Atbalsta centru izvērtē ģimenes locekļu savstarpējās attiecības, zināšanas un prasmes bērna aprūpē un pārbauda dzīves apstākļus, lai pārliecinātos, vai tie nav mainījušies, liedzot iespēju turpmāk veikt audžuģimenes vai specializētās audžuģimenes pienākumus.

Savukārt atbilstoši Audžuģimenes noteikumu 4.punktā noteiktajam, bāriņtiesa, kas pieņēmusi lēmumu par bērna ievietošanu audžuģimenē vai specializētajā audžuģimenē, vai audžuģimenes vai specializētās audžuģimenes deklarētās dzīvesvietas bāriņtiesa (pamatojoties uz sadarbības līgumu) ne retāk kā reizi gadā sadarbībā ar Atbalsta centru pārbauda dzīves apstākļus un izvērtē audžuģimenē vai specializētajā audžuģimenē ievietotā bērna aprūpi un viņa tiesību ievērošanu.

Tostarp, Atbalsta centrs sadarbojas ar bāriņtiesu informācijas sniegšanā visos gadījumos, kad bāriņtiesai ir nepieciešams atkārtoti lemt par laulāto (personas) piemērotību audžuģimenes pienākumu veikšanai.

Tādējādi Atbalsta centru līdzdalībai gan audžuģimenes, specializētās audžuģimenes spēju turpināt pildīt pienākumus, gan bērna aprūpes un viņa tiesību ievērošanas izvērtēšanā atvēlēta nozīmīga loma. Vienlaikus norādāms, ka Atbalsta centra darbība nav vērsta uz to, lai dublētu bāriņtiesu darbību. Proti, Atbalsta centra darbinieku mērķis un uzdevums nav veikt audžuģimenes vai specializētās audžuģimenes kontroli vai uzraudzīšanu dzīvesvietas apsekojuma laikā, bet gan, ja nepieciešams piedalīties tajā, atbalsta sniegšanas nepieciešamības apzināšanai ģimenei un bērnam aspektā.

Sadarbība starp bāriņtiesu un Atbalsta centru audžuģimenes vai specializētās audžuģimenes izvērtēšanā var notikt:

a) Iegūstot dokumentāru informāciju no Atbalsta centra (piemēram, par audžuģimenes sadarbību ar Atbalsta centra speciālistiem; atbalsta plānā iekļautajām aktivitātēm un to izpildi; norādes uz nepieciešamo atbalstu un informācija par audžuģimenes apmeklētajām mācību programmām u.tml.);

b) Veidojot starpinstitucionālas un starpprofesionālas tikšanās reizes, kuras organizē bāriņtiesa. Atbalsta centru var pārstāvēt vairāki speciālisti, vai kāds no tiem, kurš visprecīzāk var raksturot audžuģimenes situāciju, resursus un iespējamos riskus, audžuģimenē vai specializētajā audžuģimenē ievietoto bērnu aprūpi un audzināšanu.

c) Atbalsta centra iesaiste dzīves apstākļu pārbaudē ir vērtējama no katras konkrētās situācijas, t.sk. ņemot vērā audžuģimenes vai specializētās audžuģimenes viedokli par Atbalsta centra speciālistu klātbūtni dzīvesvietas apsekošanā. Gadījumā, ja dzīvesvietas apsekošanā piedalās Atbalsta centra speciālists, dzīves apstākļu pārbaudes aktā viņš parakstās kā apsekošanā piedalījusies, nevis apsekošanu veikusi persona.

Tostarp bāriņtiesai nepieciešamības gadījumā, ir tiesības iegūt informāciju kompetencē ietilpstošo jautājumu izskatīšanai no Atbalsta centra, ar kuru audžuģimenei vai specializētajai audžuģimenei ir noslēgta vienošanās[[59]](#footnote-59). Atbalsta centram pēc bāriņtiesas pieprasījuma jāsniedz informācija par audžuģimeni vai specializēto audžuģimeni, tai skaitā par bērnu, kā arī par sniegtajiem pakalpojumiem[[60]](#footnote-60).

**Bāriņtiesas sniegtā informācija Atbalsta centram**

|  |  |  |
| --- | --- | --- |
| **Procesa stadija** | **Kāda informācija sniedzama** | **Informācijas sniegšanas termiņš** |
| Bāriņtiesas lēmums par audžuģimenes statusa piešķiršanu | Informācija Atbalsta centram sniedzama rakstveidā (t.sk. tas lēmuma izraksts) un atzīme par tās sniegšanu pievienojama audžuģimenes lietā | 10 darbdienu laikā[[61]](#footnote-61) |
| Pirms bērna ievietošanas audžuģimenē vai specializētajā audžuģimenē bērnam ar smagiem funkcionāliem traucējumiem | Rakstiska informācija par bērna emocionālo stāvokli, par saskarsmes kārtību ar bērna vecākiem, brāļiem (pusbrāļiem), māsām (pusmāsām), radiniekiem vai bērnam tuvām personām un citiem apstākļiem, kas jāņem vērā, lai audžuģimene varētu bērnu aprūpēt[[62]](#footnote-62) | Kad bāriņtiesa un audžuģimene vienojusies par bērna iespējamo ievietošanu audžuģimenē vai specializētajā audžuģimenē bērnam ar smagiem funkcionāliem traucējumiem |
| Ievietojot bērnu krīzes audžuģimenē | Par apstākļiem, kādos bērns atradies, citu svarīgu informāciju, kas jāņem vērā, lai krīzes audžuģimene varētu uzsākt bērna aprūpi.  Informācija sniedzama mutvārdos | Dienā, kad bērns ievietots krīzes audžuģimenē[[63]](#footnote-63) |
| Pēc bērna ievietošanas krīzes audžuģimenē | Rakstiska informācija par bērna emocionālo stāvokli, par saskarsmes kārtību ar bērna vecākiem, brāļiem (pusbrāļiem), māsām (pusmāsām), radiniekiem vai bērnam tuvām personām un citiem apstākļiem, kas jāņem vērā, lai audžuģimene varētu bērnu aprūpēt | 5 darbdienu laikā pēc bērna ievietošanas krīzes audžuģimenē[[64]](#footnote-64) |
| Par bērna ievietošanu audžuģimenē vai specializētajā audžuģimenē | Mutvārdos (piemēram, telefoniski)  Informācija sniedzama rakstveidā un atzīme par tās sniegšanu pievienojama audžuģimenes lietā | Vienas darbdienas laikā[[65]](#footnote-65)  10 darbdienu laikā[[66]](#footnote-66) |
| Par bērna uzturēšanās audžuģimenē vai specializētajā audžuģimenē izbeigšanu | Mutvārdos (piemēram, telefoniski). Informācija Atbalsta centram pēcāk var tikt arīdzan rakstveidā (t.sk. tas lēmuma izraksts) | Nekavējoties [[67]](#footnote-67) |

**Atbalsta centra sniegtā informācija bāriņtiesām**

|  |  |  |
| --- | --- | --- |
| **Procesa stadija** | **Informācijas nodošanas veids** | **Informācijas sniegšanas termiņš** |
| Noslēdzot vienošanos ar potenciālo audžuģimeni, audžuģimeni vai specializēto audžuģimeni | Rakstveidā, papīra vai elektroniska dokumenta formā, atbilstoši normatīvajiem aktiem par elektronisko dokumentu noformēšanu | Triju darbdienu laikā[[68]](#footnote-68) |
| Noslēdzot līgumu ar specializēto audžuģimeni par atlīdzības izmaksu par specializētās audžuģimenes pienākumu pildīšanu un vienreizējas kompensācijas izmaksu par mājokļa iekārtošanu | Rakstveidā, papīra vai elektroniska dokumenta formā, atbilstoši normatīvajiem aktiem par elektronisko dokumentu noformēšanu | Triju darbdienu laikā[[69]](#footnote-69) |
| Bāriņtiesas pieprasījums informācijas sniegšanai par audžuģimeni vai specializēto audžuģimeni, tai skaitā par bērnu, kā arī par sniegtajiem pakalpojumiem[[70]](#footnote-70) | Rakstveidā, papīra vai elektroniska dokumenta formā, atbilstoši normatīvajiem aktiem par elektronisko dokumentu noformēšanu | Bāriņtiesas norādītajā termiņā |
| Atbalsta centrs saņēmis informāciju par apstākļiem, kas var būtiski ietekmēt audžuģimenes vai specializētās audžuģimenes darbību vai ievietotā bērna aprūpi[[71]](#footnote-71) | Mutvārdos, pēc informācijas sniegšanas to noformējot rakstveidā un nosūtot rakstveida informāciju bāriņtiesai | Vienas darbdienas laikā[[72]](#footnote-72) |
| Ja audžuģimene vai specializētā audžuģimene pamatotu iemeslu dēļ nevar uzņemt bērnu, un par to ir informējusi Atbalsta centru[[73]](#footnote-73) | Mutvārdos, pēc informācijas sniegšanas to noformējot rakstveidā un nosūtot rakstveida informāciju bāriņtiesai | Nekavējoties[[74]](#footnote-74) |

1. Līdz Atbalsta centru izveidei audžuģimeņu mācības nodrošināja Valsts bērnu tiesību aizsardzības inspekcija, savukārt psiholoģisko izpēti nodrošināja attiecīgā bāriņtiesa vai nu personas pašas izvēlējās pakalpojuma sniedzēju pēc saviem ieskatiem. No 2018. gada 1. jūlija šo funkciju īstenošana tiek uzticēta Atbalsta Centriem. [↑](#footnote-ref-1)
2. Komercreģistrā ierakstīta fiziskā persona (individuālais komersants) vai komercsabiedrība (personālsabiedrība un kapitālsabiedrība). [↑](#footnote-ref-2)
3. Brīvprātīga personu apvienība, kas nodibināta, lai sasniegtu statūtos noteikto mērķi, kam nav peļņas gūšanas rakstura. Biedrība  iegūst juridiskās personas statusu ar brīdi, kad tā ierakstīta biedrību un nodibinājumu reģistrā. [↑](#footnote-ref-3)
4. Nodibinājums, arī fonds, ir mantas kopums, kurš nodalīts dibinātāja noteiktā mērķa sasniegšanai, kam nav peļņas gūšanas rakstura. Nodibinājums iegūst juridiskās personas statusu ar brīdi, kad tas ierakstīts biedrību un nodibinājumu reģistrā. [↑](#footnote-ref-4)
5. 26.06.2018. MK noteikumu Nr. 355 „Ārpusģimenes aprūpes atbalsta centra noteikumi” (turpmāk – Atbalsta centra noteikumi) 2.punkts [↑](#footnote-ref-5)
6. 26.06.2018. MK noteikumu Nr. 354 „Audžuģimenes noteikumi” (turpmāk - Audžuģimenes noteikumi) 9.1.apakšpunks [↑](#footnote-ref-6)
7. Atbilstoši Bāriņtiesu likuma 23.panta otrā daļā noteiktajam, ja pieņemts vienpersoniskais lēmums, bāriņtiesas pārstāvis, kurš pieņēmis minēto lēmumu, bērnu nogādā drošos apstākļos, t.sk. audžuģimenē. Atbilstoši 24.panta pirmajai un otrajai daļai, bāriņtiesa ne vēlāk kā 15 dienu laikā pēc vienpersoniska lēmuma pieņemšanas sasauc sēdi, lai lemtu par pārtraukto aizgādības tiesību atjaunošanu vai atgriešanu aizbildņa, audžuģimenes aprūpē. Ja nav iespējams bērna vecākiem atjaunot pārtrauktās aizgādības tiesības, kā arī nav iespējama bērna atgriešanās aizbildņa ģimenē vai audžuģimenē, bāriņtiesa lemj par ārpusģimenes aprūpes nodrošināšanu bērnam citā ģimenē. Tādējādi secināms, ka lēmums par ārpusģimenes aprūpes nodrošināšanu bērnam pieņemams tikai pēc bāriņtiesas koleģiālā lēmuma aizgādības lietā. [↑](#footnote-ref-7)
8. Ministru kabineta noteikumu projektu “Audžuģimenes noteikumi” un “Ārpusģimenes aprūpes atbalsta centra noteikumi” sākotnējās ietekmes novērtējuma ziņojums (anotācija). (turpmāk - Anotācija) 3.lpp

   Skatīts: http://tap.mk.gov.lv/lv/mk/tap/?pid=40458110 [↑](#footnote-ref-8)
9. Anotācija 5lpp. Skatīts: http://tap.mk.gov.lv/lv/mk/tap/?pid=40458110 [↑](#footnote-ref-9)
10. Anotācija 3 lpp. Skatīts: tap.mk.gov.lv/doc/2018\_05/LManot\_290518\_AC\_AG.551.docx [↑](#footnote-ref-10)
11. Audžuģimenes noteikumu 49.punkts [↑](#footnote-ref-11)
12. Audžuģimenes noteikumu 25.punkts- Lēmumu par audžuģimenes statusu pieņem bāriņtiesa, kuras darbības teritorijā deklarēta laulāto (personas) dzīvesvieta. Ja laulāto dzīvesvieta deklarēta dažādu pašvaldību administratīvajās teritorijās, lēmumu par audžuģimenes statusu pieņem tās pašvaldības bāriņtiesa, kuras darbības teritorijā ir deklarēta viena no laulāto dzīvesvietām un laulātie faktiski dzīvo. [↑](#footnote-ref-12)
13. Iesniegumam jābūt noformētam atbilstoši Audžuģimenes noteikumu 1.pielikumam [↑](#footnote-ref-13)
14. Anotācija 6.lpp. Skatīts: <http://tap.mk.gov.lv/lv/mk/tap/?pid=40458110>

    *Psihiatram savā atzinumā būtu jānorāda vai personai ir vidēji, mēreni, smagi vai ļoti smagi izteikti psihiskie traucējumi, kā arī jānorāda informācija par speciālo (psihiatrisko) kontrindikāciju esību, proti, vai personai ir terapeitiski rezistenti psihotiski traucējumi, kuru dēļ persona ir bīstama apkārtējiem vai sev (augsts agresijas vai autoagresijas risks); antisociāla, emocionāli labila, paranoida personība, organiski personības un uzvedības traucējumi, persona ar augstu agresīvas (vardarbīga, destruktīva) uzvedības risku, patoloģisku tieksmju izbrīvēšanos; augstu pašnāvības risku; psihoaktīvu vielu atkarība ar aktīvu lietošanu;* [↑](#footnote-ref-14)
15. Anotācija 6.lpp. Skatīts: <http://tap.mk.gov.lv/lv/mk/tap/?pid=40458110>

    *Narkologs savā atzinumā norāda, vai personai ir atkarības, kā arī vai persona ir ārstējusies no atkarību izraisošo vielu lietošanas.* [↑](#footnote-ref-15)
16. Audžuģimenes noteikumu 15.punkts [↑](#footnote-ref-16)
17. Audžuģimenes noteikumu 16.punkts [↑](#footnote-ref-17)
18. Audžuģimenes noteikumu16.3.-16.4.apakšpunkts. [↑](#footnote-ref-18)
19. Audžuģimenes noteikumu 17.punkts [↑](#footnote-ref-19)
20. Audžuģimenes noteikumu 18.punkts [↑](#footnote-ref-20)
21. Atbalsta centra noteikumu13.punkts [↑](#footnote-ref-21)
22. Atbalsta centru noteikumu 12.4 un 12.5. punkts [↑](#footnote-ref-22)
23. Audžuģimenes noteikumu 22.punkts [↑](#footnote-ref-23)
24. Atbilstoši 22.11.2017. grozījumiem Bāriņtiesu likumā (25.1 pants), kas **stāsies spēkā 01.09.2018**., informāciju par audžuģimenē ievietotajiem bērniem un audžuģimenēm bāriņtiesas reģistrē Audžuģimeņu informācijas sistēmā, kas ir valsts informācijas sistēmas "Integrētā iekšlietu informācijas sistēma" sastāvdaļa. [↑](#footnote-ref-24)
25. Audžuģimenes noteikumu 24.punkts [↑](#footnote-ref-25)
26. Audžuģimenes noteikumu 42.punkts “Lēmumu par specializētās audžuģimenes statusu pieņem bāriņtiesa**,** kuras darbības teritorijā deklarēta audžuģimenes dzīvesvieta.” [↑](#footnote-ref-26)
27. Iesniegumam jābūt noformētam atbilstoši Audžuģimenes noteikumu 3. pielikumam [↑](#footnote-ref-27)
28. Audžuģimenes noteikumu 31.punkts [↑](#footnote-ref-28)
29. Audžuģimenes noteikumu 32.punkts [↑](#footnote-ref-29)
30. Audžuģimenes noteikumu 33.punkts [↑](#footnote-ref-30)
31. Anotācija, 3 lpp. Skatīts: http://tap.mk.gov.lv/lv/mk/tap/?pid=404581103 lpp. [↑](#footnote-ref-31)
32. Audžuģimenes noteikumu 34. punkts, Atbalsta centra noteikumu 13.punkts. [↑](#footnote-ref-32)
33. Audžuģimenes noteikumu 35.punkts [↑](#footnote-ref-33)
34. Atbilstoši Audžuģimenes noteikumu 102. punktam. Punktā norādītā atsauce uz noteikumu 36.punktu ir tehniska kļūda un punkta redakcija piemērojama pēc būtības – piemērojams 35.punkts un 4/pielikums. [↑](#footnote-ref-34)
35. Atbalsta centra noteikumu 12.5. apakšpunkts [↑](#footnote-ref-35)
36. Audžuģimenes noteikumu 37-38.punkts [↑](#footnote-ref-36)
37. Audžuģimenes noteikumu 39.punkts [↑](#footnote-ref-37)
38. Audžuģimenes noteikumu 40.punkts [↑](#footnote-ref-38)
39. Audžuģimenes noteikumu 52.punkts [↑](#footnote-ref-39)
40. Audžuģimenes noteikumu 58.punkts [↑](#footnote-ref-40)
41. Audžuģimenes noteikumu 55.punkts [↑](#footnote-ref-41)
42. Atbalsta centra noteikumu 12.17.punkts [↑](#footnote-ref-42)
43. Anotācija 5lpp. Skatīts: http://tap.mk.gov.lv/lv/mk/tap/?pid=40458110 [↑](#footnote-ref-43)
44. Audžuģimenes noteikumu 62.punkts [↑](#footnote-ref-44)
45. Audžuģimenes noteikumu 53.punkts [↑](#footnote-ref-45)
46. Audžuģimenes noteikumu 54.punkts [↑](#footnote-ref-46)
47. Bērnu tiesību aizsardzības likums 33.pants [↑](#footnote-ref-47)
48. Bāriņtiesu likuma 39.panta otrā daļa [↑](#footnote-ref-48)
49. Civillikuma 182.panta piektā daļa; Bērnu tiesību aizsardzības likuma 33.panta pirmā daļa [↑](#footnote-ref-49)
50. 26.06.2018. MK noteikumu Nr. 355 „Ārpusģimenes aprūpes atbalsta centra noteikumi” (turpmāk – Atbalsta centra noteikumi) 12.16.punkts [↑](#footnote-ref-50)
51. Bērnu tiesību aizsardzības likuma 44.pants [↑](#footnote-ref-51)
52. Audžuģimenes noteikumu 26.punkts [↑](#footnote-ref-52)
53. Audžuģimeņu 27. un 45. punkts [↑](#footnote-ref-53)
54. Audžuģimenes noteikumu 28. un 46.punkts [↑](#footnote-ref-54)
55. Atbalsta centra noteikumu 12.15. apakšpunkts [↑](#footnote-ref-55)
56. Audžuģimenes noteikumu 29.punkts [↑](#footnote-ref-56)
57. Audžuģimenes noteikumu 30. un 47.punkts [↑](#footnote-ref-57)
58. Audžuģimenes noteikumu 70.punkts [↑](#footnote-ref-58)
59. Bāriņtiesu likuma 16.panta pirmais apakšpunkts – bāriņtiesai ir tiesības pieprasīt un bez maksas saņemt no valsts un pašvaldību iestādēm, komercsabiedrībām un organizācijām ziņas, kas nepieciešamas, lai izvērtētu bērna vai aizgādnībā esošās personas tiesību ievērošanas likumību vai izlemtu bāriņtiesas kompetencē esošos jautājumu [↑](#footnote-ref-59)
60. Atbalsta centra noteikumu 12.12.punkts [↑](#footnote-ref-60)
61. Audžuģimenes noteikumi 24.punkts [↑](#footnote-ref-61)
62. Audžuģimenes noteikumu 58.punkts [↑](#footnote-ref-62)
63. Audžuģimenes noteikumu 62.punkts [↑](#footnote-ref-63)
64. Audžuģimenes noteikumu 62.punkts [↑](#footnote-ref-64)
65. Audžuģimenes noteikumu 55.punkts [↑](#footnote-ref-65)
66. Audžuģimenes noteikumu 57.punkts [↑](#footnote-ref-66)
67. Audžuģimenes noteikumu 65.punkts [↑](#footnote-ref-67)
68. Atbalsta centra noteikumu 13.punkts [↑](#footnote-ref-68)
69. Atbalsta centra noteikumu 14.punkts [↑](#footnote-ref-69)
70. Atbalsta centra noteikumu 12.2 punkts [↑](#footnote-ref-70)
71. Audžuģimenes noteikumu 28. un 46.punkts, 70. punkts [↑](#footnote-ref-71)
72. Atbalsta centra noteikumi 12.15. apakšpunkts [↑](#footnote-ref-72)
73. Audžuģimenes noteikumu 26. un 43. punkts [↑](#footnote-ref-73)
74. Audžuģimenes noteikumu 26. un 43. punkts [↑](#footnote-ref-74)